laion/Wikipedia-Exotic huggingface dataset:
יוטה סטארס

יוטה סטארס (באנגלית: Utah Stars) הייתה קבוצת כדורסל מהעיר סולט לייק סיטי, יוטה, אשר שיחקה בליגת ה-ABA בין השנים 1967–1976. נקראה בעבר "אנהיים אמיגוס" (1967–1968) ו"לוס אנג'לס סטארס" (1968–1979), בטרם עברה ליוטה. בעונת 1970/1971 זכתה באליפות ליגת ה-ABA. הקבוצה הוקמה בשנת 1967 בעיר אנהיים שבקליפורניה, בשם "אנהיים אמיגוס", לקראת עונת הבכורה של ליגת ה-ABA. ב-13 באוקטובר 1967 השתתפו האמיגוס במשחק הראשון בתולדות הליגה, בו הפסידו מול אוקלנד אוקס בתוצאה 129–134. לאורך אותה עונה הפסיד המועדון כחצי מיליון דולר, בגין תפוסת קהל נמוכה, ובסיומה עברה הקבוצה ללוס אנג'לס ושינתה את שמה ל"לוס אנג'לס סטארס". בעונת 1969/1970 העפילו הסטארס לראשונה לפלייאוף ה-ABA, ואף גברו על דאלאס צ'אפרלס ועל דנוור רוקטס בדרך לסדרת גמר הליגה. בסדרת הגמר עצמה הפסידה לוס אנג'לס בתוצאה 2–4 מול אינדיאנה פייסרס, בה בלטו חברי היכל התהילה של הכדורסל לעתיד מל דניאלס ורוג'ר בראון. במרץ 1970 נמכר המועדון לאיש עסקים מקולורדו, אשר העביר את הקבוצה לעיר סולט לייק סיטי שביוטה, בתור "יוטה סטארס". בעונתם הראשונה ביוטה השיגו הסטארס את מאזן הניצחונות השני בטיבו בליגה (57–27), והעפילו לגמר ה-ABA בפעם השנייה ברציפות; בסדרת הגמר גברה יוטה על קנטקי קולונס בתוצאה 4–3, ובכך זכתה באליפות היחידה בתולדותיה. לאורך הפלייאוף בלטו בקבוצה השחקנים זלמו בייטי, וילי וייז, גלן קומבס ורון בון, תחת המאמן הראשי ביל שרמן. בעונות 1971/1972 ו-1972/1973 הודחה הקבוצה מהפלייאוף על ידי הפייסרס בסדרת גמר המערב, ובעונת 1973/1974 השתתפה בפעם השלישית בתולדותיה בסדרת גמר הליגה. על אף יכולת טובה של כוכבי הקבוצה ג'ימי ג'ונס, בייטי, וייז ובון, הפסידו הסטארס בגמר מול ניו יורק נטס, אותה הוביל ג'וליוס ארווינג. לקראת עונת 1974/1975 צירפה יוטה באופן תקדימי את הסנטר מוזס מלון בן ה-19 היישר מליגת התיכונים. חרף הצטיינותם של מלון (18.8 נקודות ו-14.6 ריבאונדים למשחק) ושל בון (25.2 נקודות למשחק), סיימו הטארס את עונתם המלאה האחרונה עם מאזן שלילי 38–46. בדצמבר 1975, לאחר 16 משחקים בעונת 1975/1976, התפרקה הקבוצה בשל קשיים כלכליים של הבעלים, אשר החסיר תשלומים לשחקניו ולליגת ה-ABA. שישה משחקני יוטה פרשו ממשחק, בעוד ארבעה אחרים (בהם מלון ובון) נמכרו לקבוצת ספיריטס אוף סנט לואיס. מדיה וקבצים בנושא יוטה סטארס בוויקישיתוף סיכום העונות של המועדון, באתר Basketball-reference.com אנהיים אמיגוס, באתר remembertheaba.com סטטיסטיקות המשחק בין אנהיים לאוקלנד, באתר basketball-reference.com לוס אנג'לס סטארס, באתר remembertheaba.com יוטה סטארס, באתר remembertheaba.com חברי הסטארס נזכרים בזכיית אליפות עונת 1971, באתר sltrib.com,‏ 18 במאי 2011 סטטיסטיקות סדרת הגמר בין יוטה לקנטקי, באתר basketball-reference.com איך מוזס מלון דילג על הקולג' כדי להציל את משפחתו, באתר וושינגטון פוסט, 14 בספטמבר 2015 הבעלים של הסטארס מפסיק את פעילות הקבוצה, באתר הניו יורק טיימס, 2 בדצמבר 1975 הספיריטס מצרפים את הכוכבים של הסטארס, באתר הניו יורק טיימס, 3 בדצמבר 1975
I Can't Breathe (שיר)

I Can't Breathe (בעברית: אני לא יכול/ה לנשום) הוא סינגל שהוקלט על ידי הזמרת-יוצרת האמריקאית H.E.R.. השיר יצא לאור ב-19 ביוני 2020, על ידי חברות התקליטים סוני מיוזיק אנטרטיינמנט ותקליטי RCA, כסינגל שלא מתוך אלבום. השיר הגיע למקום השמיני במצעד שירי ה-R&B\היפ הופ הדיגיטליים. השיר נכתב על ידי H.E.R., ד'מייל וטיארה תומאס והופק על ידי ד'מייל גם כן. השיר הוא שיר מחאה שיצא בעקבות מחאות ג'ורג' פלויד ושמו נקרא על שמו של הסלוגן "I can't breathe", אותו אמר ג'ורג' פלויד רגעים לפני שנרצח. בסמוך לצאתו, עלה השיר לרשת הזרמת המדיה ספוטיפיי, תוך שהצליח לצבור שם למעלה מ-3.2 מיליון השמעות. טרם יצא הווידאו קליפ הרשמי של השיר, העלתה H.E.R. לערוץ היוטיוב שלה את האודיו הרשמי שלו. האודיו צבר למעלה מ-1.2 מיליון צפיות. השיר קיבל מועמדות במהלך טקס פרסי הווידאו קליפים של MTV לשנת 2020, בקטגוריית "הקליפ הטוב ביותר בעל מסר חברתי". בהמשך, נודע כי הוא זכה בפרס. הוא קיבל מועמדות בטקס פרסי המוזיקה של MTV אירופה 2020, בקטגוריית "קליפ למטרה טובה" וזכה בפרס גם כן. בנובמבר 2020, הוכרז כי השיר קיבל מועמדות לפרס גראמי בקטגוריית "שיר השנה", בטקס פרסי גראמי ה-63. בסופו של דבר, זכה השיר בפרס. מילות השיר "I Can't Breathe" באתר Genius סרטון השיר "I Can't Breathe" באתר יוטיוב I Can't Breathe, נבדק ב-2020-07-22 Chart Search, Billboard H.E.R. – I Can't Breathe (באנגלית), נבדק ב-2020-07-22 The 'I Can't Breathe' Video Police Don't Want You To See, The Real News Network (באנגלית) 'I can't breathe,' Oklahoma man tells police before dying. 'I don't care,' officer responds., NBC News (באנגלית) Meagan FlynncloseMeagan FlynnMorning Mix reporterEmailEmailBioBioFollowFollow, Another black man who died in custody told officers, ‘I can’t breathe.’ One responded, ‘I don’t care.’, Washington Post (באנגלית) H.E.R. - I Can't Breathe (Audio) MTV, Vote Now – Nominees for 2020 MTV Video Music Awards, www.mtv.com Mekishana Pierre, Lady Gaga, BTS, and Everyone Else Who Took Home a Moon Person at the 2020 MTV VMAs, POPSUGAR Entertainment, ‏2020-08-31 (באנגלית) https://twitter.com/mtvema/status/1325544115187093505, Twitter 2021 GRAMMYs: Complete Nominees List, GRAMMY.com, ‏2020-11-24 (באנגלית) H.E.R. Wins Song Of The Year For "I Can't Breathe", GRAMMY.com, ‏2021-03-14 (באנגלית) Ginsberg, Gab (30 ביולי 2020). "Ariana Grande & Lady Gaga Lead 2020 MTV VMA Nominations: See Full List". Billboard. נבדק ב-30 ביולי 2020. {{cite web}}: (עזרה) Szalai, Georg (6 באוקטובר 2020). "Lady Gaga Leads MTV EMAs Nominations". The Hollywood Reporter (באנגלית). נבדק ב-6 באוקטובר 2020. {{cite web}}: (עזרה) Grein, Paul (11 בנובמבר 2020). "H.E.R. & Chris Brown Lead 2020 Soul Train Awards Nominations: Here's the Complete List". Billboard (באנגלית). {{cite web}}: (עזרה) "2021 GRAMMYs: Complete Nominees List". GRAMMY.com (באנגלית). 2020-11-24. נבדק ב-2020-11-24.
Fresh

"Fresh" הוא סינגל שהוקלט על ידי ההרכב המוזיקלי האמריקאי קול אנד דה גאנג, מתוך האלבום Emergency. השיר יצא לאור ב-24 בנובמבר 1984, כסינגל השני מתוך האלבום, בהוצאת חברות התקליטים דה-לייט רקורדס ומרקיורי רקורדס. השיר הגיע למקום ה-9 במצעד הבילבורד הוט 100. השיר נכתב על ידי חברי ההרכב קול אנד דה גאנג וג'יימס טיילור, והופק על ידי חברי ההרכב, ביחד עם ג'ים בונפונד. השיר מכיל בתוכו את סגנון הפאנק. זמן מה לאחר צאתו, עלה השיר לרשת הזרמת המדיה ספוטיפיי, תוך שהצליח לצבור למעלה מ-13 מיליון השמעות. ב-16 באוגוסט 2018 הקליטה הזמרת הישראלית עדן בן זקן גרסת כיסוי לשיר. גרסתה יצאה לאור כסינגל שלא מתוך אלבום, בהוצאת חברות התקליטים ארומה מיוזיק ו-NMC יונייטד אנטרטיינמנט. השיר בגרסתה של בן זקן הגיע למקום השלישי במצעד השבועי של מדיה פורסט. גרסתה של בן זקן הופקה על ידי הצמדים המוזיקליים דולי ופן ונוב. הגרסה הופקה במסגרת קמפיין לחברת האופנה רנואר רשת חנויות אופנה. הווידאו קליפ הנלווה שצולם לשיר הועלה לערוץ היוטיוב של בן זקן ב-16 באוגוסט 2018, בסמוך לצאת הסינגל עצמו. בקליפ משתתפים ידוענים שונים, בהם יהודה לוי וניבר מדר. נכון ליולי 2020, מונה הצפיות של הקליפ עומד על כ-4 מיליון. מידע על היצירה "Fresh" באתר מיוזיק בריינז Artist Search for "kool_and_the_gang", AllMusic (באנגלית) Matthew Rettenmund, Totally Awesome 80s: A Lexicon of the Music, Videos, Movies, TV Shows, Stars, and Trends of that Decadent Decade, Macmillan, 1996-10-15, ISBN 978-0-312-14436-4. (באנגלית) Fresh, 1984-11-15, נבדק ב-2020-07-22 niv the tool, המצעד השבועי של מדיה פורסט, באתר mediaforest-group עדן בן זקן - FRESH, באתר ‏מאקו‏, 16 באוגוסט 2018 וואלה! תרבות‏, הפתעה לפני החגים: עדן בן זקן בקאבר ללהיט באנגלית, באתר וואלה, 16 באוגוסט 2018 עדן בן זקן - Fresh, סרטון באתר יוטיוב (אורך: 2:55) רן בוקר, עדן בן זקן ויהודה לוי בקליפ חדש, באתר ynet, 16 באוגוסט 2018
Contigo

Contigo (באנגלית: With You, ובעברית: איתך) הוא סינגל שהוקלט על ידי הזמרת-יוצרת המקסיקנית דנה פאולה. השיר יצא לאור ב-1 במאי 2020, על ידי חברת התקליטים יוניברסל מיוזיק מקסיקו, כסינגל מתוך אלבום האולפן השישי שלה, K.O.. לאחר שהוציאה את הלהיט "Sodio" שכבש את פסגת מצעד שירי הפופ של מקסיקו, הוחלט כי השיר יהיה הסינגל האחרון מאלבומה החמישי SIE7E +, תוך שהשיר הזה נבחר להיות הסינגל הראשון מתוך אלבומה השישי העתידי ששמו טרם פורסם והשם האלטרנטיבי שלו הוא DP6. בסמוך לצאתו עלה השיר לרשת הזרמת המדיה ספוטיפיי, תוך שהצליח לצבור שם למעלה מ-9 מיליון השמעות. האודיו הרשמי של השיר הועלה לערוץ היוטיוב של דנה פאולה ב-1 במאי 2020, ביום צאתו כסינגל. האודיו זכה להצלחה וצבר למעלה מ-1.2 מיליון צפיות. קליפ המילים של השיר פורסם כמה ימים לאחר מכן, תוך שזכה להצלחה רבה כאשר צבר למעלה מ-12 מיליון צפיות. הווידאו קליפ הרשמי של השיר פורסם ב-21 במאי 2020, תוך שצבר למעלה מ-35 מיליון צפיות. סרטון השיר "Contigo" באתר יוטיוב Contigo, נבדק ב-2020-07-22 Danna Paola – Contigo (באנגלית), נבדק ב-2020-07-22 Contigo - Audio Danna Paola - Contigo (Lyric Video) Danna Paola - Contigo
No Idea

No Idea (בעברית: אין מושג) הוא סינגל של הראפר והזמר האמריקאי דון טוליבר. השיר פורסם דרך חברות התקליטים קקטוס ג'ק, אטלנטיק רקורדס, ו-We Run It Entertainemnt ב-29 במאי 2019, כסינגל הראשי מתוך אלבום האולפן הראשון של טוליבר, Heaven or Hell. השיר הופק על ידי וונדהגרל וקיוביטז. השיר צבר פופולריות רבה החל מדצמבר 2019 לאחר שנעשה ויראלי באפליקציית שיתוף הווידאו טיקטוק. למעלה משמונה מיליון סרטונים בהם נכלל השיר פורסמו בטיקטוק, שזכו ליותר מ-6 מיליארד צפיות, נכון ליוני 2020. בסרטונים מופיעים בדרך כלל אנשים הרוקדים לצלילי הפזמון. No Idea היה לשיר הטיקטוק הטוב ביותר בדצמבר 2019. הקליפ של השיר פורסם גם הוא ב-29 במאי 2019, ובוים על ידי גרנט זינגר. דון טוליבר זכה לראשונה לפופולריות בשנת 2018, לאחר שהופיע באלבום Astroworld של טראוויס סקוט, ברצועה "Can't Say". השיר הוסמך לתואר פלטינה, וטוליבר הופיע יחד עם סקוט בסיבוב ההופעות אסטרוורלד. הוא פרסם את אלבום המיקס השני שלו, Donny Womack (שנקרא על שם האלטר-אגו שלו) באותו חודש עם יציאתו של Astroworld באוגוסט 2018, ובהמשך יצא No Idea כסינגל ב-29 במאי, שנה לאחר מכן. השיר צבר פופולריות רבה באפליקציית שיתוף הווידאו טיקטוק והחל להתקדם במעלה מצעדים רבים ברחבי העולם. טוליבר תיאר את השיר כ"פרק ראשון, ההקדמה האמיתית לפרק של פרויקט חדש". במגזין Complex נכתב כי השיר הוא "כל מה שאתה רוצה משיר של דון טוליבר", כשהוא מחמיא ל"מלודיות" וליכולת של טוליבר להציג את כישוריו המתפתחים ככותב שירים. נאדה מש מ-HotNewHipHop ציינה כיצד "הוייב הדארק-טראפי של השיר" משלים את הראפ של טוליבר. מידע על הסינגל "No Idea" באתר מיוזיק בריינז מילות השיר "No Idea" באתר Genius סרטון השיר "No Idea" באתר יוטיוב Lambert, Chris (14 בדצמבר 2019). "Don Toliver And 'No Idea'—Houston To TikTok To Billboard's Hot 100". Forbes. נבדק ב-4 בינואר 2020. {{cite web}}: (עזרה) "Tiktometer - No Idea by Don Toliver". tiktometer.com. נבדק ב-2020-06-21. "Tiktometer". 28 בדצמבר 2019. נבדק ב-15 ביוני 2020. {{cite web}}: (עזרה) "Don Toliver Returns with 'Can't Feel My Legs'". BroadwayWorld. 16 בדצמבר 2019. נבדק ב-4 בינואר 2020. {{cite web}}: (עזרה) Tharpe, Frazier (29 במאי 2019). "Don Toliver Is Back, and He's Ready to Show a New Side to the World". Complex. נבדק ב-9 בינואר 2020. {{cite web}}: (עזרה) Mesh, Nadia (29 במאי 2019). "Don Toliver's "No Idea" Displays Jagged Late Night Memories In Accompanying Visuals". HotNewHipHop. נבדק ב-22 במרץ 2020. {{cite web}}: (עזרה)
קיום הנדר בבית אל

קיום הנדר בבית אל הוא אירוע מקראי המופיע בספר בראשית, פרק ל"ה בפרשת וישלח. לאחר שביציאתו של יעקב מארץ כנען עבר דרך בית אל ונדר לקבוע את המקום כבית ה' ולעשר מנכסיו, בשובו אל הארץ מבית לבן הוא מקיים את נדרו. לאחר אירועי מעשה דינה נגלה ה' אל יעקב וקורא לו לעלות לבית אל ולקיים את נדרו. יעקב מצווה על בני-ביתו להחליף את בגדיהם ולהסיר את החפצים הנגועים בעבודה-זרה שעמם. את העבודה-זרה הוא טומן תחת האלה ליד שכם. הפרשנים מבארים כי מדובר בעבודה-זרה משלל בית שכם. יעקב ואנשיו מגיעים לבית אל ללא פגע. יעקב בונה מזבח, וקורא למקום 'אל בית אל'. דבורה מינקת רבקה אם יעקב מתה, ונקברה תחת האלון שלצד בית אל. בעקבות כך נקרא האלון 'אלון בכות'. ה' מברך את יעקב: וַיֹּאמֶר לוֹ אֱלֹהִים שִׁמְךָ יַעֲקֹב לֹא יִקָּרֵא שִׁמְךָ עוֹד יַעֲקֹב כִּי אִם יִשְׂרָאֵל יִהְיֶה שְׁמֶךָ וַיִּקְרָא אֶת שְׁמוֹ יִשְׂרָאֵל. וַיֹּאמֶר לוֹ אֱלֹהִים אֲנִי אֵל שַׁדַּי פְּרֵה וּרְבֵה גּוֹי וּקְהַל גּוֹיִם יִהְיֶה מִמֶּךָּ וּמְלָכִים מֵחֲלָצֶיךָ יֵצֵאוּ. וְאֶת הָאָרֶץ אֲשֶׁר נָתַתִּי לְאַבְרָהָם וּלְיִצְחָק לְךָ אֶתְּנֶנָּה וּלְזַרְעֲךָ אַחֲרֶיךָ אֶתֵּן אֶת הָאָרֶץ — ספר בראשית, פרק ל"ה, פסוקים י'–י"ב יעקב הציב מצבה במקום שדיבר איתו ה', ניסך עליה נסך ויצק שמן. את שם המקום שדיבר איתו ה' קורא יעקב 'בית אל'. לפי המדרש 'אלון' ביוונית הוא 'אחר', לרמז שבעוד יעקב מתאבל על רבקה המינקת נודע לו על מותה של רבקה אמו ונגרם לו אבל נוסף. המדרש מסביר כי מה שנכתב ”וַיְבָרֶךְ אֹתוֹ” הוא ברכת אבלים שבירך ה' את יעקב על מות אמו. לפי מדרש זה מיישב רמב"ן את התמיהה מדוע עניין מותה של דבורה נכנס באמצעה של הפרשה, בין בניית המזבח לדברי ה'. אם אכן רומז הפסוק גם למותה של רבקה, מובן כי התגלותו של ה' לאחר המוות הייתה כדי לנחמו, כפי שנגלה ליצחק אביו לנחמו אחרי מות אברהם. שלוש פעמים מוזכר במקרא שיעקב קורא למקום בית אל. אחת כאשר הוא בדרכו לחרן לאחר שחלם את חלומו: ”וַיִּקְרָא אֶת שֵׁם הַמָּקוֹם הַהוּא בֵּית אֵל וְאוּלָם לוּז שֵׁם הָעִיר לָרִאשֹׁנָה” (ספר בראשית, פרק כ"ח, פסוק י"ט), ופעמיים בפרשה זו. האחת כאשר הוא בונה מזבח, ובה הוא מכנה את המקום 'אל בית אל': ”וַיִּבֶן שָׁם מִזְבֵּחַ וַיִּקְרָא לַמָּקוֹם אֵל בֵּית אֵל” (בפסוק ז), והשנייה לאחר שהציב את המצבה, בה הוא קורא לו שוב 'בית אל': ”וַיִּקְרָא יַעֲקֹב אֶת שֵׁם הַמָּקוֹם אֲשֶׁר דִּבֶּר אִתּוֹ שָׁם אֱלֹהִים בֵּית אֵל” (פסוק ט"ו). רמב"ן מבאר כי יעקב שב וקרא למקום פעם אחר פעם כדי להדגיש שהדבר אמת ושם השכינה תמיד. פרשנים אחרים רואים חילוק בין השם 'בית אל' לשם 'אל בית אל', ומבארים כי בשם 'אל בית אל' הוסיף יעקב והדגיש את ייחוד שם ה' על מקום זה דווקא. לפי הסבר זה הקריאה השלישית הייתה על מקום סמוך למקום הראשון, ושם דיבר איתו השם. חלום יעקב רש"י, ספורנו ועוד בפסוק ט בראשית רבה, פרשה פ"א, פסקה ה' פירוש הרמב"ן לתורה בראשית לה ח רמב"ן על פסוק ט"ו למשל אור החיים ומלבי"ם
אוס

אוס (בהולנדית: ɔs; ‏האזנה‏Ⓘ‏) היא עיר הממוקמת בדרום הולנד, כחלק ממחוז צפון ברבאנט. ישנן עדויות ארכאולוגיות לכך שבני האדם חיו באוס וסביבתה במשך 4,000 שנה. ממצאים ארכאולוגיים עיקריים היו אתרי הקבורה של וורסטנגרף ושדות הקבורה הילידים-רומיים אוס-אוסן. אוס הוזכרה לראשונה במכתב של האפיפיור אלכסנדר השני ב-6 במאי 1069. TOP Oss היא קבוצת הכדורגל של העיר, המועדון הוקם ב-1928. הקבוצה ממוקמת באוס ומשחקת את משחקיה הביתיים באצטדיון Heesen Yachts המכיל כמעט 5,000 מקומות ישיבה. הקבוצה משחקת כיום בליגת המשנה ההולנדית. אוס היא מקום הולדתו של אחד מגדולי שחקני הכדורגל של הולנד, רוד ואן ניסטלרוי, אף על פי שהוא לא שיחק בקבוצה המקומית, אלא עבור היריבה הגדולה, דן בוס. הרפובליקה העממית של סין טאיז'ו, הרפובליקה העממית של סין מדיה וקבצים בנושא אוס בוויקישיתוף אתר האינטרנט הרשמי של אוס (בהולנדית) אוס, באתר אנציקלופדיה בריטניקה (באנגלית) אוס, ברשת החברתית פייסבוק אוס, ברשת החברתית אקס (טוויטר) אוס, ברשת החברתית LinkedIn אוס, סרטונים בערוץ היוטיוב Archaeology, Leiden University (באנגלית)
Churchill's Live

Churchill's Live הוא אלבום הופעה והאלבום הרביעי של להקת הרוק הישראלית הצ'רצ'ילים (שבבריטניה כונתה "Jericho Jones" מטעמים מסחריים). האלבום הוקלט בסיבוב הופעות האיחוד של הלהקה שהתקיימו ב-2015 (שתי הופעות בלבד), שנערכו במועדון הבארבי שבתל אביב, ונאספו ועובדו לכדי אלבום זה. האלבום וההופעות הוקדשו למתופף הלהקה המקורי, עמי טרייבטש, שנפטר בשנת 2010. האלבום יצא ב-2016 לאחר 44 שנים מאלבום האולפן האחרון של הלהקה "Jericho". מיקי גבריאלוב - בס, קולות רקע אשר פדי - תופים רוב האקסלי - גיטרות ושירה אייל קליין - קלידים חיים רומנו - גיטרה מובילה דני שושן - שירה עיקרית עיבודים, הפקה: הצ'רצ'ילים הפקה (בלאק גולד רקורדס): אלי חיון טכנאי במה וסאונד: מרק פרל ניהול: טלי רג'ואן מאסטרינג: פיני שפטר מיקס: מיקי גבריאלוב, יהודה קולטון טכנאי הקלטות וסאונד שידור חי: ליאון גלפרין טכנאי הקלטות וסאונד: חן נבו ציורי עטיפה, עיצוב עטיפה: עליזה אשכנזי-חיון צילומי תמונות על העטיפה: יובל אראל
דוסיסירן

דוסיסירן (שם מדעי: Dusisiren) הוא סוג נכחד של יונק ימי ממשפחת התחשיים, אשר חי בצפון האוקיינוס השקט לחופי אמריקה הצפונית וצפון אסיה. הוא חי במשך הנאוגן מאמצע תקופת המיוקן עד הפליוקן שלפני 16 עד 5 מיליון שנה מזמננו בקירוב. הסוג דיסוסירן תואר למדע בשנת 1925 בידי החוקר קלוג (Kellogg) והוא כלל בתוכו ארבעה מינים. מבנה עצמותיו המאובנות של תחש קדום זה דמה לזה של תחש המשכן ושל קרובתו העתיקה והגדולה - פרת הים של שטלר שחיה בחבל קמצ'טקה ברוסיה עד העת האחרונה אז הוכחדה בידי האדם. הממצאים שלו התגלו בקליפורניה, רוסיה ונראה שגם בסנטה קרוס, ארגנטינה. הוא הגיע לאורך של ארבעה מטרים בקירוב. תחש זה היה בעל מבנה עצמות נוקשה והוא התפתח מאבות ששכנו באזורי מנגרובים רדודים בדומה לתחשי הנהרות, אך הוא היגר צפונה לימים הסוערים והקרים של צפון האוקיינוס השקט, בהם היו שפע של אצות ומזון נוסף. כדי להתאים המבנה שלו היה בעל צלעות וחוליות צוואר רחבות עליהם בלטו שרירי חזה חזקים, אשר עזרו בתמרון ואיזון מהיר יותר בתנאים מים סוערים ועמוקים. כמו כן היה בעל סנפירים רחבים יותר והיה מהיר בהרבה מאבותיו שוכני המנגרובים. תחש זה ניזון בעיקר מצמחי מים ומאצות שהוא גירד עם לסתותיו השטוחות. הוא עצמו נטרף כנראה בידי לווייתני שיניים גדולים ובידי כרישי ענק כמו המגלודון. מדיה וקבצים בנושא דוסיסירן בוויקישיתוף דוסיסירן, באתר GBIF (באנגלית)
רז ישראלי

רז ישראלי (19 בנובמבר 1981 – 15 ביוני 2023) היה עיתונאי, עורך ומבקר מוזיקה ישראלי. ישראלי נולד וגדל בנצרת עלית (כיום נוף הגליל). הוא למד בבית הספר המקיף אורט יגאל אלון בעירו. החל את דרכו בתחום התקשורת בשנת 2009 במגזין "רייטינג" ככתב מגזין ומבקר מוזיקה. בשנת 2013 שימש כסגן-עורך במדור התרבות של עיתון "מעריב" ובאתר החדשות nrg, בו היה בעל הטור "מארז תרבות". במהלך אותה תקופה, שימש ככתב מגזין במקומון "עכבר העיר". לאחר מכן, החל את פועלו כסגן-העורך גם בעיתון "מעריב לנוער". בשנת 2017, לאחר שעזב את עבודתו ככתב ב-nrg, החל לשמש ככתב תרבות ומבקר מוזיקה ב"ישראל היום". הפיק וערך "פרויקטים מיוחדים" של העיתון. בהם, פרויקט "מצעד ה-70" – 70 האלבומים הגדולים של ישראל (2018), הפרויקט המקיף "ישראל באירוויזיון – הסיפורים מאחורי השירים" (2019), "25 שנה ל'חברים'" - מדרג הפרקים האהובים ביותר בסדרה כפי שנבחרו על ידי עשרות אלפי קוראים (2019), "והנה נשארת" – חידושים לשירי מאיר אריאל (2020), ועוד. בהמשך התמנה לתפקיד מנהל ערוצי תוכן בעיתון ובאתר. ב-6 במרץ 2022 מונה לעורך מגזין "שישבת" של "ישראל היום". ב-1 בפברואר 2023 סיים את תפקידו. ישראלי היה בעל תואר ראשון בפסיכולוגיה של האוניברסיטה הפתוחה. התגורר בתל אביב. ב-15 ביוני 2023 נמצא ללא רוח חיים באתר בנייה ברחוב לבנדה לאחר שהתאבד. רז ישראלי, ברשת החברתית פייסבוק כתבות של רז ישראלי, באתר ישראל היום דוד אברהם‏, עורך חדש למדור התרבות ב-nrg - רז ישראלי, באתר וואלה, 24 באוקטובר 2013 רז ישראלי, מארז תרבות: מדור המלצות השבוע של רז ישראלי, באתר nrg‏, 10 בפברואר 2013 תכירו את רז ישראלי, באתר וואלה, 1 בינואר 2014 NoiseCast #8 מבקרי המוזיקה, סרטון באתר יוטיוב (אורך: 1:13:07) אורלי הררי, רז ישראלי מונה לעורך מגזין "שישבת" של ישראל היום, באתר ערוץ 7, 6 במרץ 2022 דותן גבאי, בשורה קשה: העורך של העיתון הלך לעולמו בנסיבות טרגיות בגיל 41, באתר בחזית, ‏15 ביוני 2023 חדשות סרוגים, ‏עיתונאי ישראל היום לשעבר אותר ללא רוח חיים, באתר "סרוגים", 15 ביוני 2023 וואלה! תרבות‏, אברי גלעד נפרד מרז ישראלי: "נשמה טהורה ומיוסרת שהלכה טרם זמנה", באתר וואלה, 16 ביוני 2023
גומפוטריה

גומפוטריה (שם מדעי: Gomphotaria; משמעות שמו: "אריה ים-ניבתני לוחמני") הוא סוג נכחד של טורף ימי ממשפחת הניבתניים שחי במימי האוקיינוס השקט לחופי אמריקה הצפונית. הוא חי בתקופת המיוקן, לפני 7.2 עד 5.3 מיליון שנה מזמננו. יונק זה התגלה לחופי קליפורניה, סמוך לחופי לוס אנג'לס והורכבו ממספר עצמות. הוא הוגדר בשנת 1991 בידי החוקרים בארנס וראשקי (Barnes & Rashke). סוג זה הוא מונוטיפי ובו מין בודד: Gomphotaria pugnax. מאובניו מוצגים בימינו במוזיאון האמנות של מחוז לוס אנג'לס. הגומפוטריה היה יונק שוכן ימים גדול הדומה לניבתן והיה מאבותיו. כמותו היה בעל ארבעה ניבים בשתי הלסתות, אשר שימשו לעקירת צדפות ושאר רכיכות לאכילה לאורך החופים של קליפורניה, בהם התגלו ממצאיו. עם זאת, בניגוד לניבתן המודרני היו ניביו קצרים יותר ופחות דומים לחטים. למעשה, דמה יותר הגומפוטריה במבנה גופו וגולגולתו לאריה ים מאשר לניבתן. עם זאת, פעולות האכילה שלו גרמו לשחיקה מתמשכת של השיניים, מה שאולי גרם לגדילתם אצל הניבתן המודרני. הגומפוטריה היה גדול יותר מרוב אריות הים, אך קטן מהניבתן המודרני, וייתכן שחי בלהקות לאורך החופים. מדיה וקבצים בנושא גומפוטריה בוויקישיתוף גומפוטריה, באתר GBIF (באנגלית)
שפמנון תניני

שפמנון תניני (שם מדעי: Bagarius) הוא סוג של דג מסדרת השפמנונאים השייך למשפחת הסיסוריים. הוא חי בטבע בנהרות רחבים לאורך דרום אסיה מפקיסטן והודו לדרום-מזרח אסיה עד לאיי אינדונזיה. כיום כלולים בו ארבעה מינים. לשפמנון תניני גוף שטוח יחסית וסנפירים רחבים ושטוחים, העוזרים לו לשכב רוב הזמן על קרקעית הים. השפמות שלהם ארוכות ועוזרות להם לחוש בטרף במים העכורים בהם הם חיים. כמו כן הם בעלי זנב חזק ורחב העוזר להם להאיץ אחרי טרף, והם בעלי לסתות גדולות וחזקות בעלות שיניים מחודדות. הם טורפים יעילים של טרף מימי כמו דגים, סרטנים, חרקי מים ודו-חיים ואף שפמנונים אחרים. המין הקטן ביותר, שפמנון תניני בגריוס (B. bagarius) עולה לעיתים רחוקות על 20 סנטימטרים בעוד מינים אחרים כמו B. rutilus מגיעים לאורך של 1 מטר. המין הגדול ביותר הוא שפמנון תניני ענק שאורכו מעל 2 מטרים ומשקלו עולה על 90 קילוגרם. פרטים גדולים במיוחד יכולים להיות איום על אנשים השוחים בנהרות בהם הם חיים, כך קרה בנהר קורי בנפאל, אז תועדו גופות שנטרפו בידי שפמנון גדול זה. עם זאת מדובר בהתנהגות נדירה. שפמנון תניני בגריוס (Bagarius bagarius) Bagarius rutilus Bagarius suchus שפמנון תניני ענק (Bagarius yarrelli) בעבר נכללו עוד 2 מינים בסוג: Bagarius gigas - התקיים באאוקן של סומטרה Bagarius bagarius - התקיים בסומטרה ובהודו במשך הפליוקן. שפמנון תניני ענק המין הנכחד Bagarius gigas מדיה וקבצים בנושא שפמנון תניני בוויקישיתוף שפמנון תניני, באתר ITIS (באנגלית) שפמנון תניני, באתר NCBI (באנגלית) שפמנון תניני, באתר האנציקלופדיה של החיים (באנגלית) שפמנון תניני, באתר GBIF (באנגלית)
דירן

המונח "דורן" מפנה לכאן. לערך העוסק בעיר בהולנד, ראו דורן (הולנד). דירן (בגרמנית: Düren) היא עיר במדינת נורדריין-וסטפאליה שבגרמניה. העיר ממוקמת בין אאכן וקלן על גדות נהר הרור. הקלטים אכלסו את האזור המכונה כיום דירן לפני הפלישה הרומית. הקלטים כינו את היישוב הקטן שלהם "דורום" (פירושו - טירה). אחרי הקלטים, שבטים גרמאניים התיישבו באזור זה. המקום נכבש על ידי האימפריה הרומית תחת שלטונו של יוליוס קיסר. דורום הפכה לאזור אספקה לעיר קלן שהלכה וגדלה במהירות. יתרה על כך, כמה כבישים רומיים חשובים חצו את דורום. הרומאים נשארו באזור כ-400 שנה. השימוש בשם "וילה דוריה" ביחס לאזור נעשה בפעם הראשונה בספרי השנים הפרנקיים בשנת 747. לאחר נפילת האימפריה הרומית במאה החמישית, התיישבו הפרנקים בדירן. דירן קיבלה זכויות עירוניות בראשית המאה ה-13. בסביבות 1200 החלה בניית חומת העיר הכוללת 12 מגדלים ו-5 שערים. גם כיום ישנן עדיין חורבות של השערים בעיר. בשנת 1642 הסתבכה דירן במלחמת שלושים השנים, וחיילים מכוחות שונים הרסו את העיר. לאחר שהמלחמה הסתיימה, בשנת 1648, פרצה מגפת דבר הבלוטות בעיר, וגרמה לאובדן חייהם של רבים. לקראת סוף שנת 1755 החלה סדרת רעידות אדמה באזור סביב דירן ואאכן. היא הגיעה לשיאה ב-18 בפברואר 1756 עם רעידת אדמה בעוצמה 8 בסולם מרקאלי. סדרת רעידות האדמה השפיעה על אירופה כולה, ורעידת האדמה הידועה ביותר ברצף הרעידות היא רעידת האדמה בליסבון משנת 1755. בתחילת המאה ה-17 בנה רוטגר פון שווין את טחנת הנייר הראשונה בדירן. בשנת 1812 היו כבר 17 מפעלי נייר בעיר ו-11 מפעלים לבדים ושמיכות. בשנת 1794 כבשו חיילים צרפתים את דירן כחלק מהמהפכה הצרפתית. לאחר החלטת קונגרס וינה בשנת 1815, עברה דירן לבעלות ממלכת פרוסיה ושויכה על ידם למחוז ריין. בשנת 1900 הייתה דירן אחת הערים העשירות ביותר בגרמניה (עם 42 מיליונרים ו-93 מפעלים) ואוכלוסייתה הייתה 27,168 איש. לשם השוואה, פחות מ-5,000 איש התגוררו בדירן מאה לפני כן. העיר דירן הייתה ממוקמת בחזית הלחימה במהלך פלישת בעלות הברית לגרמניה במלחמת העולם השנייה. במהלך 1944 ו-1945 התרחשו עשרות קרבות, חלקם עקובים מדם, סביב דירן, וב-16 בנובמבר 1944 נהרסה העיר לחלוטין בהפצצות מהאוויר של בעלות הברית. באותה תקופה התגוררו בדירן כ-22,000 איש, וכ-3,000 מהם מתו במהלך ההפצצה. אלה ששרדו פונו למרכז גרמניה. ב-25 בפברואר 1945 חצו כוחות אמריקאים את דירן. לאחר שהמלחמה הסתיימה בקיץ של אותה השנה חזרו לעיר ההרוסה אנשים רבים שהתפנו והחלו לבנות מחדש את בתיהם בעזרת הכוחות האמריקאים. ביוני 1945 עלתה האוכלוסייה ל-3,806. אוסטריה אלטמינסטר, אוסטריה צרפת קורמליס, צרפת צרפת ואלנסיין, צרפת אוקראינה סטרי, אוקראינה בוסניה והרצגובינה גרדצ'ה, בוסניה והרצגובינה הרפובליקה העממית של סין ג'ינאהו, הרפובליקה העממית של סין טורקיה Karadeniz Ereğli, טורקיה מדיה וקבצים בנושא דירן בוויקישיתוף אתר האינטרנט הרשמי של דירן דירן, באתר אנציקלופדיה בריטניקה (באנגלית)